钦定古今图书集成/理学汇编/文学典/第051卷 > 吕向
## 钦定古今图书集成/理学汇编/文学典/第051卷 > 吕向

按《唐书文艺传》：“吕向，字子回，亡其世贯。或曰泾州人。
少孤，托外祖母隐陆浑山。工草隶，能一笔环写百字，
若萦发然，世号‘连锦书’。彊志于学，每卖药即市阅书，
遂通古今。元宗开元十年，召入翰林，兼集贤院校理，
侍太子，友诸王为文章。时帝岁遣使采择天下姝好，
内之后宫，号花鸟使，向因奏《美人赋》以讽，帝善之，擢”
左拾遗。天子数校猎渭川，向又献诗规讽，进左补阙。
帝自为文勒石西岳，诏向为镌勒使，以起居舍人从
帝东巡。帝引颉利发及蕃夷酋长入仗内，赐弓矢射
禽。向上言：“鸱鸮不鸣，未为瑞鸟；豺虎虽伏，弗曰仁兽。
况突厥，安忍残贼，莫顾君父？陛下震以武义，来以文
德，势不得不廷，故稽颡称臣，奔命遣使。陛下引内从
官，陪封禅盛礼，使飞矢于前，同获兽之乐，是狎眤太
过。或荆卿诡动，何罗窃发，逼严跸，冒清尘，纵醢单于，
污穹庐，何以塞责？”帝顺纳，诏蕃夷出仗。久之，迁主客
郎中，专侍皇太子，眷赉良异。始向之生，父岌客远方，
不还。少丧母，失墓所在。将葬，巫者求得之，不知父在，
亡，招魂合诸墓。后有传父犹在者，访索累年不获。它
日自朝还，道见一老人，物色问之，果父也。下马抱父
足号恸，行人为流涕。帝闻咨叹，官岌朝散大夫，赐锦
彩，给内教坊乐工，娱怿其心。卒，赠东平太守。向终丧，
再迁中书舍人，改工部侍郎，卒，赠华阴太守。尝以李
善释《文选》为繁酿，与吕延济、刘良、张铣、李周翰等更
为诂解，时号《五臣注》。